**คณะสัตวแพทยศาสตร์ มข. จัดโครงการควบคุมประชากรสุนัขและแมวจรจัด ณ ศูนย์พักพิงสุนัขจรจัด นครชัยบุรินทร์ อำเภอปากช่อง จังหวัดนครราชสีมา**

 ด้วย **ศาสตราจารย์ ดร.สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี** ที่ทรงมีพระราชดำริให้ย้ายสุนัขที่อยู่ในการครอบครองของป้าเดือนกว่า 500 ตัว ในเขตชุมชนโนนม่วง ตำบลศิลา อำเภอเมือง จังหวัดขอนแก่นไปยังศูนย์พักพิงสุนัขจรจัด นครชัยบุรินทร์ อำเภอปากช่อง จังหวัดนครราชสีมา เพื่อแก้ปัญหาสิ่งแวดล้อมและผลกระทบต่อประชาชนนั้น เพื่อเป็นการควบคุมจำนวนและดูแลสุขภาพของสุนัขและแมวจรจัดเหล่านั้น เมื่อวันที่ 11 -12 กรกฎาคม 2562 ที่ผ่านมา คณะสัตวแพทยศาสตร์ มหาวิทยาลัยขอนแก่น นำโดย **ผศ.น.สพ.พงษ์ธร สุวรรณธาดา** รองคณบดีฝ่ายโรงพยาบาลสัตว์ คณาจารย์ นายสัตวแพทย์ และนักศึกษา จำนวน 21 คน ได้ร่วมกับสำนักบริการวิชาการ มหาวิทยาลัยขอนแก่น เดินทางไปยังศูนย์พักพิงสุนัขจรจัด นครชัยบุรินทร์ อำเภอปากช่อง จังหวัดนครราชสีมา เพื่อดำเนินโครงการควบคุมประชากรสุนัขและแมวจรจัด โดยมีวัตถุประสงค์เพื่อให้บริการทำหมัน ฉีดวัคซีนป้องกันโรคพิษสุนัขบ้า สุนัขและแมวจรจัด ช่วยลดอัตราการเกิดของสุนัขและแมว ณ ศูนย์พักพิงสุนัขจรจัด นครชัยบุรินทร์ อำเภอปากช่อง จังหวัดนครราชสีมา พร้อมทั้งบูรณาการเรียนการสอนนักศึกษาคณะสัตวแพทยศาสตร์ มหาวิทยาลัยขอนแก่น ในการดำเนินโครงการครั้งนี้ได้รับเกียรติจาก **นายวิเชียร จันทรโณทัย** ผู้ว่าราชการจังหวัดนครราชสีมา พร้อมคณะ และ **รศ.ดร.เกรียงไกร กิจเจริญ** ผู้อำนวยการสำนักบริการวิชาการ มหาวิทยาลัยขอนแก่น เข้าเยี่ยมชมการดำเนินการในครั้งนี้ด้วย ซึ่งทางทีมงานได้ให้บริการดูแลสุนัขและแมว จำนวน 700 ตัว พบปัญหาด้านสุขภาพสัตว์คือ ปัญหาโรคผิวหนังและปรสิตภายนอก (เห็บหมัด) เป็นจำนวนมาก ซึ่งจำเป็นต้องวางแผนการออกให้บริการในคราวถัดไป ผลการบริการทำหมัน วันที่ 11 กรกฎาคม 2562 ให้บริการทำหมัน เพศเมีย จำนวน 15 ตัว เพศผู้ 1 ตัว วันที่ 12 กรกฎาคม 2562 ให้บริการทำหมัน เพศผู้ จำนวน 7 ตัว